《孚应祠十二韵》
宋代·刘克庄

吾翁宰木下，有蛟穴而居。
一旦忽死去，灵物不待躯。
秦时灌口君，髣佛其人欤。
但当咏雩风，不必焚尪巫。
三农相劳苦，万顷皆上腴。
其功及百世，否则吾其鱼。
沈沈孚应祠，轮奂粲碧朱。
何当春服成，童冠相携扶。
牢醴荐閟宫，风谣采康衢。
它日送迎神，诗亦不可无。
吾笔虽卑弱，实录非敢诬。
斐然勒碑阴，窃比韩与苏。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。